Aproape pe fiecare covor oltenesc se regăseşte câte un motiv, iar păsările şi uneltele din gospodărie sunt nelipsite. Până la 1880, singurul material din care erau fabricate era lâna.

Cel mai vechi covor din colecţia Muzeului Olteniei a fost ţesut la jumătatea secolului al XIX-lea şi, datorită pigmenţilor naturali folosiţi, culorile s-au păstrat aproape nealterate

„Sunt lucrate manual, în războaie de ţesut verticale şi se foloseau pigmenţi vegetali, de aceea această cromatică deosebită”, spune Bogdan Lupu, referent la Muzeul Olteniei.

Muzeul are o colecţie de peste 200 de covoare, iar jumătate dintre acestea au fost alese să reprezinte Oltenia la nivel mondial.

„Pot să intre în patrimoniul UNESCO şi s-au făcut peste 300 de fotografii, care vor fi cuprinse într-un dosar şi acest dosar va fi trimis către UNESCO, pentru a fi inclus în patrimoniu”, afirmă Ion Prioteasa, preşedintele Consiliului Judeţean Dolj.

Dosarul de candidatură va fi înaintat Secretariatului Convenţiei UNESCO până la sfârşitul acestui an, iar decizia organizaţiei internaţionale va fi luată la începutul lui 2015.